झाड़ियों की सफाई के लिए लगाई आग थाने तक पहुंची, 1000 से ज्यादा टू-व्हीलर जलकर खाक

बिलासपुर. जिले के सिरगिट्टी थाने में खड़ी 1000 से अधिक गाड़ियां जल गई। कचरा साफ करने के लिए झाड़ियों में लगाई गई आग को इसका कारण माना जा रहा है। माहभर पहले आईजी के निर्देश पर शहर के सभी थानों में सफाई अभियान शुरू हुआ था। यहां खड़ी कंडम गाड़ियों को सिरगिट्टी थाने परिसर में रखवाया गया था।

1234 गाड़ियाें में से महज 200 गाड़ियों को बचाया जा सका

शनिवार की दोपहर करीब 1 बजे सिरगिट्टी थाने में खड़ी बाइक, स्कूटी व मोपेड में आग लग गई। पेट्रोल होने के कारण आग भड़क उठी और देखते ही देखते यह भीषण रूप धारण कर लिया। थाने में मौजूद कर्मचारियों ने ट्यूबवेल से पानी चलाकर आग बुझाने की कोशिश की लेकिन नाकाम रहे। बाद में दमकलों के पहुंचने के बाद इस पर काबू पाया जा सका। टीआई युवराज तिवारी के अनुसार थाना परिसर में विभिन्न थानों की 1234 गाड़ियां खड़ी थीं। इनमें 200 गाड़ियों को बचा लिया गया।

पुलिस भी मौके पर आगजनी की वीडियोग्राफी करने में जुटी रही

थाना परिसर से धुआं उठता देखकर लोगों की भीड़ जमा हो रही थी। पुलिस लोगों को हटाने के साथ ही आग बुझाने के लिए फायर बिग्रेड आने का इंतजार कर रही थी। थाना परिसर में रखी हुई गाड़ियों में लगी आग रफ्तार पकड़ती जा रही थी। फायर बिग्रेड जो वहां पर खड़ी थी, उसमें पानी नहीं था। आग बुझाने के लिए एक नगर सेना तो दूसरी नगर निगम की फायर गाड़ी मौके पर पहुंची। जब तक एक ओर से आग बुझे, पानी खत्म होने से दूसरी ओर से आग की लपटें तेज हो जाती थीं। हम लोग एक घंटे से ज्यादा समय खड़े रहे। आग की लपटें तेज और उधर पूरे में धुआं ही धुआं दिख रहा था। करीब आधे घंटे से ज्यादा देर तक गाड़ियां धू-धू कर जलती रहीं। लोगों के साथ ही पुलिस भी मौके पर आगजनी की वीडियोग्राफी करने में जुटी रही।

पुलिस को पता चला ड्राइवर का हाथ फ्रैक्चर है, दमकल चलाने वाला कोई नहीं

- थाने में आगजनी के दौरान पुलिस ने थाने से नगर पंचायत को सूचना देकर दमकल भेजने के लिए कहा। आधे घंटे बाद पुलिस के पास सूचना आई कि वहां दमकल चलाने वाला ही कोई नहीं है। एक ड्राइवर था उसका एक्सीडेंट में हाथ फ्रैक्चर हाे गया ।

- सिरगिट्‌टी एरिया में आगजनी के लिए नगर पंचायत ने नया दमकल खरीद रखा है पर इसे चलाने वाला कोई नहीं है। थाने में आगजनी के दौरान पुलिस ने सबसे पहले नगर पंचायत को ही फोन किया था।

- पुलिस दमकल आने का इंतजार कर रही थी इसी दौरान सूचना मिली कि उसे चलाने वाला ही कोई नहीं है। टीआई युवराज तिवारी के अनुसार यदि यह दमकल मिल गई होती तो सारी गाड़ियां जलने से बच जाती। तब मुश्किल से 5-10 गाड़ियां भी जली थी। पुलिस ने इसके बाद पानी टैंकरों की मदद ली। तिफरा व सिरगिट्‌टी से टैंकर मंगाए गए।

जिनकी गाड़ी जली वे पूछते रहे- अब क्या होगा?

अरे यह आग कैसे लग गई? इस तरह से आग के धुआं को देखने पहुंची भीड़ पुलिस से पूंछ रही थी। पुलिस सबको डांटकर भगाती रही। हम सड़क पर व थाने में अंदर पुलिस दूर होकर आग को देखते रहे। पुलिस भीड़ को थाने से बाहर करने में जुटी रही। सड़क पर लोग धूप में आग देखने के लिए खड़े रहे। वहीं एक तरफ पुलिस थाने के बाहर गैस सिलेंडर aसहित अन्य ज्वलनशील पदार्थ रखने में लगी रही। आग लगातार बढ़ती जा रही थी। आग बुझाने जैसे ही दमकल आई तो कोई पाइप लिए तो कोई दमकल में चढ़कर झाग डालते रहे। केन का ढक्कन नहीं खुला तो पास में पड़े कबाड़ के पाइप से केन फोड़ दिया। एक आदमी बोला- मैं तो अपनी गाड़ी लेने आया हूं वह भी जल गई। बीमा भी नहीं है। अब क्या होगा?